Document ID: 32006R1544

32006R1544
L 286/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1544/2006 НА СЪВЕТА
от 5 октомври 2006 година
за предвиждане на специални мерки за насърчаване отглеждането на копринени буби
(кодифицирана версия)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейския икономически и социален комитет (1),
като има предвид, че:
(1)
Регламент (ЕИО) № 845/72 на Съвета от 24 април 1972 г. за предвиждане на специални мерки за насърчаване отглеждането на копринени буби (2) претърпя съществени и многократни изменения (3). От съображения за яснота и рационалност е уместно посоченият регламент да бъде кодифициран.
(2)
Регламент (ЕИО) № 827/68 на Съвета от 28 юни 1968 г. относно общата организация на пазарите за някои продукти, изброени в приложение II от Договора (4), уточнява мерките, регулиращи търговията с копринени буби и яйца на копринени буби, без обаче да се предвидят подкрепящи мерки вътре в Общността. Отглеждането на копринени буби е от значение за икономиката на някои региони в Общността. Тази дейност представлява източник на допълнителни доходи за земеделските производители в тези региони. Вследствие е необходимо да бъдат приети такива мерки, които да допринесат за осигуряването на справедлив доход за бубарите.
(3)
За тази цел е необходимо да може да бъдат взети мерки, позволяващи да се улесни адаптирането на офертите към изискванията на пазара и да бъде отпусната помощ за отглеждането на копринени буби в замяна на всички национални режими на помощ за този продукт. Имайки предвид характеристиките на това отглеждане е уместно да се предвиди система за фиксирано определяне на тази помощ за вложена кутия бубено семе.
(4)
Необходимо е да се предвиди финансовото обезпечение от Общността на разходите, понесени от държавите-членки вследствие на задълженията, произтичащи в резултат на прилагането на настоящия регламент, в съответствие с разпоредбите относно финансирането на Общата селскостопанска политика.
(5)
Необходимо е да бъдат приети необходимите мерки за прилагането на настоящия регламент в съответствие с Решение 1999/468/ЕО на Съвета от 28 юни 1999 г. за определяне на условията и реда за упражняване на изпълнителните правомощия, предоставени на Комисията (5),
ПРИЕ НАСТОЯЩИЯ РЕГЛАМЕНТ:
Член 1
1. Установява се помощ за копринените буби, попадащи под код по КН 0106 90 00, както и за яйцата на копринени буби, попадащи под код по КН 0511 99 90, отглеждани в Общността.
2. Помощта се отпуска на бубаря за вложените кутии бубено семе, при условие че те съдържат едно минимално количество, което следва да се определи и че отглеждането на копринени буби е приключило успешно.
3. Размерът на помощта за вложена кутия бубено семе се определя на 133,26 EUR.
Член 2
Условията и редът за прилагане на настоящия регламент се приемат съгласно процедурата, посочена в член 4, параграф 2.
Тези условия и ред засягат по-специално минималното количество, посочено в член 1, параграф 2, информацията, която следва да се съобщава на Комисията от държавите-членки и всички мерки за проверка с цел да се защитят финансовите интереси на Общността от измама и други нарушения.
Член 3
Годината на отглеждане за копринените буби започва всяка година на 1 април и свършва на 31 март следващата година.
Член 4
1. Комисията е подпомагана от Управителния комитет по естествените влакна, създаден с член 10 от Регламент (ЕО) № 1673/2000 на Съвета (6) от 27 юли 2000 г. относно общата организация на пазарите в сектора на лена и конопа, предназначени за производството на влакна, наричан по-нататък „Комитет“.
2. В случаите когато е направено позоваване на настоящия параграф се прилагат членове 4 и 7 от Решение 1999/468/ЕО.
Периодът, предвиден в член 4, параграф 3 от Решение 1999/468/ЕО се определя на един месец.
3. Комитетът приема своя процедурен правилник.
Член 5
Разпоредбите относно финансирането на Общата селскостопанска политика се прилагат спрямо режима на продуктите, посочени в член 1.
Член 6
Регламент (ЕИО) № 845/72 се отменя.
Позоваванията, направени по отменения регламент се разбират като направени по настоящия регламент и следва да се четат съгласно таблицата на съответствията, включена в приложение II.
Член 7
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 5 октомври 2006 година.

Labels: 15
19
6